Langt de fleste danskere vil kunne forvente sne i de tidlige morgentimer tirsdag, lyder forudsigelsen fra TV 2 Vejret.

Hvidt, så langt øjet rækker. Danmark bliver tirsdag ramt af usædvanligt barskt vejr, som rummer en cocktail af snestorm og vindstød af stormstyrke. Peter Tanev fra TV 2 Vejret kalder det "en vild vejrdag", der er i vente det kommende døgn. - Det bliver ekstremt vejr med snestorm mod nord og vindstød af stormstyrke mod syd, lyder beskrivelsen af vejrliget. Trafikken i Nordjylland kan lukke ned Mandag aften sner det allerede i store dele af Jylland, og efterhånden vil snevejret brede sig øst over. Udviklingen betyder ifølge TV 2 Vejret, at langt de fleste danskere vil kunne forvente sne i de tidlige morgentimer tirsdag. Men det vil primært være i Nordjylland, at der vil være tale om decideret snestorm. Og i særdeleshed nord for Limfjorden. Der er tale om snestorm, når der mindst falder ti centimeter sne på seks timer – sammen med vindhastigheder på mere end ti meter i sekundet, hvilket fører til snefygning. Så sent som i 2021 oplevede nordjyderne også ekstremt vintervejr, hvor mange decideret var sneet inde. Og det er ikke umuligt, at lignende scener tirsdag vil udspille sig længst mod nord. - I værste fald vil store dele af Nordjylland lukke ned rent trafikmæssigt, forudser Peter Tanev. Sneen er allerede faldet flere steder i Nordjylland - her er nogle af brugernes billeder: Forventer op til 35 centimeter sne De seneste prognoser sent mandag aften holder ifølge TV 2 Vejret fast i, at der venter danskerne et sjældent set vejrdøgn. - Det er nogle vilde vejrkort, som vi kigger ind i, og der er både snestorm og meget kraftig blæst på vej, siger Peter Tanev og tilføjer: - Intet tyder på, at blæsten og snevejret bliver mindre, men i stedet bliver styrken og kursen holdt mod Danmark. Prognoserne holder fast i, at det hovedsageligt er i den nordlige halvdel af Jylland, at der er udsigt til store mængder sne som følge af snestormen. Der forventes nu op til 35 centimer sne i Nordjylland, lyder meldingen fra TV 2 Vejret. Få danskere går fri Selvom fynboerne og sjællænderne vil gå fri for de værste mængder sne, så advarer Peter Tanev imod at tro, at alt er fryd og gammen rent vejrmæssigt. - Det bliver en dag, hvor næsten alle danskere vil blive påvirket af vejret. De færreste danskere vil gå fri af vejrets rasen, lyder forudsigelsen fra Peter Tanev. De sydlige og østlige dele af landet vil primært blive påvirket af vindstød af stormstyrke – og især Nordsjælland kan stå for skud. - Sidst på tirsdagen kan det blive vildt i det nordsjællandske med kombinationen af kraftig vind af stormstyrke og snefald, siger Peter Tanev. Han er spændt på, om det er de kraftige vindstød i den sydlige del af landet, eller nordpå i form af de store snemængder, at det vejrmæssigt bliver værst. Som følge af den ventede snestorm og vindstød af stormstyrke er trafikken tirsdag påvirket i store dele af landet. Lyntog mellem Aarhus og Aalborg er aflyst – i lighed med en del færgeoverfarter i både den nordlige og sydlige del af landet. Få overblikket her .